32011R1129
L 295/1
SLUŽBENI LIST EUROPSKE UNIJE
11.11.2011.
UREDBA KOMISIJE (EU) br. 1129/2011
od 11. studenoga 2011.
o izmjeni Priloga II. Uredbi (EZ) br. 1333/2008 Europskog parlamenta i Vijeća o popisu Unije prehrambenih aditiva
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10., članak 30. stavak 1. i članak 30. stavak 5.,
budući da:
(1)
Uredbom (EZ) br. 1333/2008 utvrđuju se popis Unije prehrambenih aditiva odobrenih za uporabu u hrani i uvjeti njihove uporabe.
(2)
Prehrambene aditive koji su trenutačno dopušteni za uporabu u hrani u skladu s Direktivom 94/35/EZ Europskog parlamenta i Vijeća od 30. lipnja 1994. o sladilima za uporabu u hrani (2), Direktivom 94/36/EZ Europskog parlamenta i Vijeća od 30. lipnja 1994. o bojilima koja se koriste u hrani (3) te Direktivom 95/2/EZ Europskog parlamenta i Vijeća od 20. veljače 1995. o prehrambenim aditivima osim bojila i sladila (4) trebalo bi uvrstiti u Prilog II. Uredbi (EZ) br. 1333/2008 nakon preispitivanja njihove sukladnosti s njezinim člancima 6., 7. i 8. Preispitivanje ne bi trebalo uključivati novu procjenu rizika Europske agencije za sigurnost hrane (dalje u tekstu „Agencija”). Prehrambeni aditivi i uporabe koji više nisu potrebni neće biti uvršteni u Prilog II. toj Uredbi.
(3)
Samo se prehrambeni aditivi uvršteni na popis Unije iz Priloga II. Uredbi (EZ) br. 1333/2008 mogu stavljati na tržište i upotrebljavati u hrani pod ondje navedenim uvjetima uporabe. Aditive treba navoditi na temelju kategorija hrane kojoj se mogu dodati. Kako bi se olakšao prijenos i povećala transparentnost postupka odobravanja, primjereno je razviti novi sustav kategorizacije hrane koji će služiti kao osnova Priloga II.
(4)
Utvrđeni Opći standard za prehrambene aditive Codexa Alimentariusa, sustav kategorija hrane (5) koristi se kao početna točka za razvoj sustava Unije. Međutim, taj je sustav potrebno prilagoditi kako bi se uzela u obzir specifičnost postojećih odobrenja prehrambenih aditiva u Uniji. Uzete su u obzir postojeće odredbe Unije o hrani specifične za pojedine sektore. Kategorije su uspostavljene samo s ciljem uvrštenja odobrenih aditiva i njihovih uvjeta uporabe.
(5)
Radi jasnoće je potrebno navesti prehrambene aditive po skupinama aditiva za odobravanje za određenih kategorija hrane. Potrebno je utvrditi smjernice za opisivanje različitih kategorija kako bi se osiguralo jedinstveno tumačenje. Prema potrebi, mogu se donijeti odluke o tumačenju u skladu s člankom 19. Uredbe (EZ) br. 1333/2008 kako bi se pojasnilo je li određena hrana obuhvaćena određenom kategorijom hrane.
(6)
Nitriti (E 249-250) su potrebni kao konzervans u mesnim proizvodima kako bi se kontrolirao mogući rast štetnih bakterija, posebno Clostridium botulinum. Međutim, uporaba nitrita u mesu može dovesti do stvaranja nitrozamina, koji su kancerogene tvari. Postojećim odobrenjem nitrita kao prehrambenih aditiva postiže se ravnoteža između tih učinaka, uzimajući u obzir znanstveno mišljenje Agencije i potrebu zadržavanja određene tradicionalne hrane na tržištu. Za određene mesne proizvode koji se proizvode na tradicionalan način, najveće dopuštene količine ostataka utvrđene su u Prilogu III. Direktivi 95/2/EZ. Te količine treba zadržati u odgovarajuće utvrđenim i identificiranim proizvodima; međutim, potrebno je pojasniti da se te količine primjenjuju na kraju proizvodnog procesa. Dodatno, Komisija će se savjetovati s državama članicama, dionicima i Agencijom kako bi se raspravila mogućnost smanjenja sadašnjih najvećih dopuštenih količina u svim mesnim proizvodima te kako bi se dodatno pojednostavila pravila za proizvode koji se proizvode na tradicionalan način. Ovisno o ishodu takvog savjetovanja, Komisija će razmotriti je li primjereno predložiti prilagodbu najvećih dopuštenih količina nitrita koje se mogu dodavati određenim mesnim proizvodima.
(7)
Za pripremljenu stolnu vodu obuhvaćenu kategorijom 14.1.1. jedini bi dopušteni aditivi trebali biti fosforna kiselina i fosfati. Uzimajući u obzir da je svrha Priloga II. Uredbi (EZ) br. 1333/2008 dodatno uskladiti uporabu prehrambenih aditiva u hrani u Uniji i osigurati učinkovito funkcioniranje unutarnjeg tržišta, mineralne soli koje se dodaju pripremljenim vodama u svrhe standardizacije ne bi se trebale smatrati aditivima i stoga ne bi trebale biti obuhvaćene ovom Uredbom.
(8)
Svi trenutačno odobreni prehrambeni aditivi podložni su ponovnoj procjeni Agencije u skladu s Uredbom Komisije (EU) br. 257/2010 (6) o uspostavi programa za ponovnu procjenu odobrenih prehrambenih aditiva. Ponovna procjena prehrambenih aditiva provodi se u skladu s prioritetima utvrđenim u toj Uredbi.
(9)
U siječnju 2008. Agencija je usvojila mišljenje o likopenu (7), u kojem je navela prihvatljivi dnevni unos (PDU) od 0,5 mg/kg tjelesne mase/dnevno za likopen (E 160d) iz svih izvora te da bi potencijalni unos mogao premašiti PDU, osobito kod djece. Stoga treba ograničiti uporabu likopena kao bojila u hrani.
(10)
U rujnu 2009. Agencija je usvojila znanstvena mišljenja o sunset yellow FCF (E 110) (8), quinoline yellow (E 104) (9) i ponceau 4R (E 124) (10). Na temelju ocjene unosa hranom u znanstvenim mišljenjima, Agencija je zaključila da su u slučaju quinoline yellow i ponceau 4R kod najvećih količina koje se koriste, procjene unosa kod srednjih i najviših percentila općenito veće od PDU-a. Također izloženost za sunset yellow može biti prevelika, posebno kod djece u dobi od 1 do 10 godina. Procjene unosa izračunane su na temelju razina uporabe koje je 2009. dostavila prehrambena industrija. Komisija revidira postojeće odobrene uporabe i razine uporabe kako bi provjerila je li izloženost tim tvarima sigurna za potrošača, te do srpnja 2011. planira pripremiti novi prijedlog s revidiranim količinama.
(11)
U mišljenju o sigurnosti aluminija koji se unosi hranom usvojenom 22. svibnja 2008., Agencija je zaključila da bi izloženost mogla biti previsoka kod značajnog dijela europskog stanovništva. Agencija nije mogla donijeti zaključak o specifičnim izvorima koji doprinose sadržaju aluminija u određenoj hrani, kao što su količina prisutna u samoj hrani, doprinos od uporabe prehrambenih aditiva te količine koje se otpuštaju u hranu tijekom prerade i čuvanja iz folija, spremnika ili pribora koji sadrže aluminij. Kako bi se smanjila izloženost aluminiju, treba ograničiti uporabu određenih prehrambenih aditiva koji ga sadrže. Komisija priprema mjere kako bi ograničila izloženost aditivima koji sadrže aluminij i do rujna 2011. namjerava pripremiti prijedlog s revidiranim količinama.
(12)
Od dionika je zatraženo da dostave informacije o uporabi i potrebi za uporabom prehrambenih bojila kako su navedena u Prilogu V. Direktivi 94/36/EZ. Neka od tih prehrambenih bojila trenutačno se ne koriste u određenim kategorijama hrane navedenim u tom Prilogu. Međutim, neka od tih odobrenih bojila trebaju biti zadržana na popisu budući da bi mogla biti potrebna kako bi zamijenila ili djelomično zamijenila bojila, koja bi mogla izazvati zabrinutost Agencije tijekom ponovne procjene. U ovoj fazi broj odobrenih prehrambenih bojila se može smanjiti u sljedećim kategorijama hrane: aromatiziranim topljenim sirevima, konzerviranom crvenom voću, ribljoj pašteti i pašteti od rakova, prethodno kuhanim rakovima te dimljenoj ribi.
(13)
Proizvođač više ne nudi prehrambeno bojilo etil ester beta-apo-8’-karotenske kiseline (C 30) (E 160f), i subjekti u poslovanju više ne podržavaju ponovnu procjenu ove tvari od strane Agencije. Stoga taj aditiv ne treba biti uvršten u popis Unije.
(14)
Uporaba prehrambenog bojila Canthaxanthina (E 161g) odobrena je samo u Saucisses de Strasbourg. Komisija je bila obaviještena o tome da se to prehrambeno bojilo više ne koristi. Stoga odobrenje za uporabu ovog aditiva u Saucisses de Strasbourg ne bi trebalo uvrstiti u popis Unije. Međutim, Direktivom 2009/35/EZ Europskog parlamenta i Vijeća od 23. travnja 2009. o bojilima koja se mogu dodavati lijekovima (11) utvrđuje se da države članice za bojanje lijekova za humanu i veterinarsku primjenu ne smiju odobravati nikakva bojila osim obuhvaćenih Prilogom I. Direktivi 94/36/EZ. Canthaxanthin se trenutačno koristi u nekim lijekovima. Stoga taj aditiv treba ostati na popisu odobrenih aditiva.
(15)
Uredbom Komisije (EZ) br. 884/2007 od 26. srpnja 2007. o hitnim mjerama za obustavu uporabe Red 2G (E 128) kao prehrambenog bojila (12) obustavljena je uporaba tog bojila i stavljanje na tržište hrane koja sadrži to bojilo. Stoga Red 2G (E 128) ne bi trebalo uvrstiti u popis Unije.
(16)
Tijekom ponovne procjene od strane Agencije pokazalo se da se prehrambeno bojilo brown FK (E 154), odobreno samo za dimljene haringe, više ne koristi. Tijekom njegove ponovne procjene Agencija nije mogla donijeti zaključak o sigurnosti te tvari zbog nedostataka u raspoloživim podacima o toksičnosti (13). Stoga taj aditiv ne bi trebalo uvrstiti u popis Unije.
(17)
Tvar za sprečavanje zgrudnjavanja silicijev dioksid (E 551) trenutačno je odobren u skladu s Direktivom 95/2/EZ za niz uporaba. U svom mišljenju od 18. svibnja 1990. (14) Znanstveni odbor za hranu je tom prehrambenom aditivu dodijelio prihvatljivi dnevni unos (PDU) „neutvrđen”. Postoji tehnološka potreba da se njegove uporabe prošire na veću razinu u odnosu na trenutačno odobrene za zamjene za sol. Takva uporaba bi bila korisna za potrošača budući da bi se u europskim zemljama s vrućom i vlažnom klimom prodavale zamjene za sol koje se ne bi zgrudnjavale budući da trenutno učinci zgrudnjavanja imaju za posljedicu neprikladnu i često nemoguću uporabu zamjena za sol. Stoga je primjereno odobriti povećanje najveće dopuštene količine zamjena za sol.
(18)
Agencija je ocijenila informacije o sigurnosti osnovnog kopolimera metakrilata kao tvari za poliranje/tvari za oblaganje u krutim dodacima prehrani. U svom mišljenju od 10. veljače 2010. Agencija je zaključila da ove uporabe ne izazivaju zabrinutost u pogledu sigurnosti budući da se nakon oralne primjene osnovni kopolimer metakrilata praktički ne apsorbira iz gastrointestinalnog trakta. Smatra se da aditiv ima tehnološku ulogu zaštite od vlage i prekrivanja okusa različitih hranjivih tvari u kombinaciji s brzim otpuštanjem hranjive tvari u želucu. Stoga je primjereno odobriti uporabu osnovnog kopolimera metakrilata kao tvari za poliranje/tvari za oblaganje u krutim dodacima prehrani, kako je utvrđeno u članku 2. Direktive 2002/46/EZ Europskog parlamenta i Vijeća (15) u količini od 100 000 mg/kg. Tom novom prehrambenom aditivu treba dodijeliti E broj E 1205.
(19)
Potrebno je regulirati uporabu aditiva u stolnim sladilima, kako je utvrđeno u točki (d) članka 3. stavka 2. Uredbe (EZ) br. 1333/2008. Ti pripravci sadrže dozvoljena sladila i namijenjeni su prodaji krajnjem potrošaču kao nadomjestak za šećer. Potreba za aditivima može biti različita ovisno o različitim oblicima u kojima se prezentiraju: u tekućem obliku, u prahu i u obliku tableta.
(20)
Prijenos prehrambenih aditiva u Prilog II. Uredbi (EZ) br. 1333/2008 treba se smatrati potpunim u skladu s člankom 34. te Uredbe od datuma početka primjene izmjena uvedenih ovom Uredbom. Do tada se trebaju i dalje primjenjivati odredbe članka 2. stavaka 1., 2. i 4. Direktive 94/35/EZ, članka 2. stavaka 1. do 6. i stavaka 8. do 10. Direktive 94/36/EZ te članaka 2. i 4. Direktive 95/2/EZ, te priloga tim direktivama.
(21)
Na sadašnje uporabe aditiva obuhvaćenih člancima 6., 7. i 8. Uredbe (EZ) br. 1333/2008 ne bi trebao utjecati njihov prijenos na popis Unije. Međutim, potrebno je utvrditi prijelazno razdoblje kako bi se omogućilo subjektima u poslovanju da se usklade s odredbama ove Uredbe.
(22)
Potrebno je pojasniti iznimku od načela prijenosa (carry over) u složenoj hrani, osim one iz Priloga II. kako je utvrđeno u točki (a) članka 18. stavka 1. Uredbe (EZ) br. 1333/2008. U članku 3. Direktive 95/2/EZ i članku 3. Direktive 94/36/EZ ta se iznimka primjenjivala na hranu koja je sada navedena u tablici 1., odnosno tablici 2. U drugoj se složenoj hrani koja je obuhvaćena kategorijama navedenim u dijelu E (kao što su juhe, umaci, salate itd.) načelo prijenosa treba i dalje primjenjivati.
(23)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nisu im se usprotivili ni Europski parlament ni Vijeće,
DONIJELA JE OVU UREDBU:
Članak 1.
Izmjena Uredbe (EZ) br. 1333/2008
Prilog II. Uredbi (EZ) br. 1333/2008 zamjenjuje se tekstom Priloga ovoj Uredbi.
Članak 2.
Prijelazne odredbe
1. Prilog II. Uredbi (EZ) br. 1333/2008, kako je izmijenjen ovom Uredbom, primjenjuje se od 1. lipnja 2013.
2. Odstupajući od stavka 1., sljedeći unosi iz Priloga II. Uredbi (EZ) br. 1333/2008, kako je izmijenjen ovom Uredbom, primjenjuju se od datuma stupanja na snagu ove Uredbe:
(a)
u točki 3. dijela B, unos koji se odnosi na osnovni kopolimer metakrilata (E 1205);
(b)
u točki 12.1.2. dijela E, unos koji se odnosi na uporabu silicijevog dioksida (E 551) u zamjenama za sol;
(c)
u točki 17.1. dijela E, unos koji se odnosi na uporabu osnovnog kopolimera metakrilata (E 1205) u dodacima prehrani u krutom obliku.
3. Članak 2. stavci 1., 2. i 4. Direktive 94/35/EZ, članak 2. stavci 1. do 6. te stavci 8., 9. i 10. Direktive 94/36/EZ i članci 2. i 4. Direktive 95/2/EZ, te prilozi tim direktivama prestaju se primjenjivati od 1. lipnja 2013.
4. Odstupajući od stavka 3., unos iz Priloga IV. Direktivi 95/2/EZ o uporabi silicijevog dioksida (E 551) u zamjenama za sol prestaje se primjenjivati od dana stupanja na snagu ove Uredbe.
5. Hrana koja je zakonito stavljena na tržište prije 1. lipnja 2013. a koja nije u skladu s ovom Uredbom može se i dalje prodavati do isteka roka minimalne trajnosti ili roka uporabe.
Članak 3.
Uredba (EZ) br. 884/2007 stavlja se izvan snage s učinkom od 1. lipnja 2013.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. studenoga 2011.